Diari Oficial de la Generalitat Valenciana


Sumari del DOGV 9556, del 17-03-2023 (2023/2858)

RESOLUCIÓ de 13 de març de 2023, de la Direcció General de Centres Docents, per la qual es modifica l'adscripció, a efectes d'escolarització de l'alumnat, de centres que imparteixen ensenyaments d'educació primària a instituts i seccions d'educació secundària.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9556

Data del DOGV
:   17-03-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/2858


Data del document
:   13-03-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * centre d'ensenyament

RESOLUCIÓ de 13 de març de 2023, de la Direcció General de Centres Docents, per la qual es modifica l'adscripció, a efectes d'escolarització de l'alumnat, de centres que imparteixen ensenyaments d'educació primària a instituts i seccions d'educació secundària. [2023/2858]  
Antecedents de fet  
Atesa la necessitat i conveniència d'ajustar millor la correspondència entre els centres d'educació infantil i primària i els instituts d'educació secundària a què s'adscriuen, a efectes d'escolarització de l'alumnat, i per tal de realitzar una oferta de places escolars que corresponga adequadament a les necessitats, cal realitzar noves adscripcions i modificar l'estat actual d'adscripcions dels centres que imparteixen ensenyaments educació primària a instituts i seccions d'educació secundària.  
  
  
Fonaments de dret  
Segons l'article 9 del Decret 40/2016, de 15 d'abril, del Consell, pel qual es regula l'admissió en els centres docents públics i privats concertats que imparteixen ensenyances d'educació infantil, educació primària, educació secundària obligatòria i batxillerat, s'entén per adscripció l'acte administratiu pel qual dos o més centres passen a ser considerats com a centre únic als efectes de facilitar l'itinerari educatiu de l'alumnat i donar continuïtat a la seua escolarització.  
  
Anteriorment es van realitzar les adscripcions, a efectes d'escolarització de l'alumnat, de centres que imparteixen ensenyaments d'educació primària a instituts i seccions d'educació secundària, mitjançant les resolucions d'11 de març de 2008 (DOGV 5728 / 26.03.2008), de 17 de febrer de 2009 (DOGV 5963 / 26.02.2009), de 21 de abril de 2016 (DOGV 7767 / 25.04.2016), de 28 de març de 2017 (DOGV 8012 / 31.03.2017), de 27 de febrer de 2020 (DOGV 8759 / 11.03.2020) i de 10 de març de 2021 (DOGV 9041 / 15.03.2021).  
Per tot això, de conformitat amb el que estableix l'article 7 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport i d'acord amb les competències atribuïdes en l'article 4 de l'Ordre 7/2016, de 19 d'abril, de la Conselleria d'Educació, Investigació, Cultura i Esport, per la qual es regula el procediment d'admissió de l'alumnat en els centres docents sostinguts amb fons públics de la Comunitat Valenciana que imparteixen ensenyaments d'educació infantil, educació primària, educació secundària obligatòria i batxillerat, resolc:  
  
  
Primer  
Establir les adscripcions, a efectes d'escolarització de l'alumnat, de centres que imparteixen ensenyaments d'educació primària a instituts i seccions d'educació secundària, en els termes que s'indiquen en l'annex de la present resolució, i deixar sense efecte les adscripcions anteriors.  
  
  
Segon  
La present resolució s'ha d'inscriure en el Registre de centres docents no universitaris de la Comunitat Valenciana.  
  
Tercer  
Aquesta resolució entra en vigor l'endemà de la seua publicació en el Diari Oficial de la Generalitat Valenciana. No obstant això, els efectes que se'n deriven s'entenen referits a l'inici dels processos d'escolarització del curs 2023-2024.  
  
Contra la present resolució, que no posa fi a la via administrativa, pot interposar-se recurs d'alçada davant de la Secretaria Autonòmica d'Educació i Formació Professional en el termini d'un mes, comptat a partir de l'endemà de la publicació de la resolució en el Diari Oficial de la Generalitat Valenciana, d'acord amb el que estableixen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
Tot això sense perjudici que puga exercitar-se qualsevol altre recurs que es crega oportú.  
  
València, 13 de març de 2023.- El director general de Centres Docents: José Joaquín Carrión Candel.